Nog ŉ Ford-model herroepFoto: AP Photo/Alan Diaz. Net meer as twee maande nadat Ford Suid-Afrika die Ford Kuga 1.6-liter EcoBoost om veiligheidsredes moes herroep, het die motorvervaardiger Woensdag aangekondig dat nog ŉ Ford-motor herroep word. Ford SA sê in ŉ verklaring die Ford Fiesta ST met die 1.6-liter GTDi-enjin word ook om veiligheidsredes herroep. Volgens die maatskappy veroorsaak ŉ probleem met die verkoelingstelsel dat die enjin oorverhit, wat veroorsaak dat die silinderkop kraak. ŉ Gekraakte silinderkop kan tot ŉ olielek lei wat op ŉ warm enjinoppervlak kan vlam vat. Dit is dieselfde probleem wat vermoedelik die brande in die Kuga-voertuie veroorsaak het. Volgens Ford SA sal ongeveer 1 078 Fiesta ST-modelle, wat tussen September 2012 en Desember 2014 vervaardig is, herroep word. Ford SA het wyd kritiek ontlok met sy hantering van die Ford Kuga-sage nadat verskeie motoriste brande in hul Ford Kuga-enjins aangemeld het. In Januarie het Ford gesê minstens 39 Ford Kuga-brande is by die vervaardiger aangemeld. In Desember 2015 het Reshall Jimmy in sy Ford Kuga in Wildernis, in die Wes-Kaap, doodgebrand. Jimmy se familie het ná die voorval Ford SA ten sterkste veroordeel en gesê hulle gaan ŉ klasaksie teen die motormaatskappy instel. Volgens die familie is hulle bewus van minstens 47 brandvoorvalle. Jeff Nemeth, president en uitvoerende hoof van Ford SA, het Woensdag gesê die herroeping van die Fiesta ST-voertuie dien as voorsorgmaatreël. “Die veiligheid van ons klante is ons eerste prioriteit,” het hy gesê. Volgens Nemeth sal die Fiesta ST-modelle se hardeware en sagteware gratis bygewerk word, en ŉ koelmiddelvlak-sensor ook in die voertuig geïnstalleer word. Nemeth het gesê klante sal ingelig word wanneer hulle hul motors kan inbring. “Intussen kan klante voortgaan om hul voertuie te gebruik, maar moet hul naaste Ford-handelaar besoek indien die voertuig se verkoelingsmiddel lek, die enjin oorverhit of as verkoelingsmiddel gereeld bygevoeg moet word.” Ford se klantediens kan genader word by 0860 011 022 of [email protected]